DDD มั่นใจเทรดปลายปีฤกษ์ดีไฮซีซั่น! ชูจุดจำหน่ายครอบคลุมทั่วปท.-ยอดขายโตแกร่ง 3 ปีซ้อน
DDD พร้อมลุยโรดโชว์ 29 พ.ย.นี้ มั่นใจเทรดปลายปีฤกษ์ดีไฮซีซั่น-นักท่องเที่ยวจีนทะลัก! ชูยอดขายเติบโตแข็งแกร่ง 3 ปีซ้อน
24 พ.ย. 2560

ผู้สื่อข่าวรายงานว่า ภายหลังจากที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) นับหนึ่งคำขออนุญาตเสนอขายหลักทรัพย์และแบบแสดงรายการข้อมูลการเสนอขายหลักทรัพย์ (ไฟล์ลิ่ง) บริษัท ดู เดย์ ดรีม จำกัด (มหาชน) หรือ DDD เป็นที่เรียบร้อยแล้ว เมื่อวันที่ 10 พ.ย.ที่ผ่านมา บริษัทมีแผนที่จะโรดโชว์สรุปข้อมูลการเสนอขายหุ้นให้กับประชาชนครั้งแรก (IPO) จำนวน 76 ล้านหุ้น ในวันที่ 29 พ.ย.นี้
โดย นายปิยวัชร ราชพลสิทธิ์ ประธานเจ้าหน้าที่สายงานบัญชีและการเงิน DDD เปิดเผยกับ “ข่าวหุ้นธุรกิจออนไลน์” ว่า บริษัทมีความพร้อมที่จะโรดโชว์สรุปข้อมูลการเสนอขายหุ้นให้กับประชาชนครั้งแรก (IPO) จำนวน 76 ล้านหุ้น ในวันที่ 29 พ.ย.นี้ และคาดว่าจะสามารถเข้าซื้อขายในตลาดหลักทรัพย์แห่งประเทศไทย (SET) ได้ภายในปีนี้
ทั้งนี้ภายหลังจากการระดมทุน บริษัทมีแผนที่จะขยายธุรกิจ ทั้งการเพิ่มกำลังการผลิต การขยายช่องทางการจัดจำหน่าย และการปรับปรุงฝ่ายวิจัยและพัฒนา เพื่อตอบรับเทรนด์ดูแลความงามของผู้บริโภคทั่วเอเชีย โดยบริษัทขยายธุรกิจไปยังต่างประเทศ อาทิ ประเทศจีน ,กัมพูชา และเมียนมาร์ พร้อมตั้งเป้าสู่การเป็นท็อป 3 บริษัทชั้นนำด้านความงามของเอเชียภายใน 3 – 4 ปี
สำหรับช่องทางการจำหน่ายภายในประเทศปัจจุบันมีอยู่ทั้งหมดประมาณ 10,000 จุด ทั้งในร้านวัตสัน (Watsons) และร้านค้าสะดวกซื้อเซเว่น อีเลฟเว่น (7-11) ซึ่งถือว่าเข้าถึงลูกค้าได้อย่างครอบคลุม
ด้าน ผลประกอบการของบริษัทนั้นเติบโตอย่างต่อเนื่อง ด้วยอัตราการเติบโตของรายได้จากการขายเฉลี่ย (CAGR) ร้อยละ 65.6 ต่อปี และอัตราการเติบโตสะสมเฉลี่ยของกำไรสุทธิ (CAGR) ที่ร้อยละ 248.8
โดยในปี 2557 บริษัทมีรายได้จากการขาย 438 ล้านบาท ขณะที่ในปี 2558 มีรายได้จากการขายเพิ่มเป็นเท่าตัวมาที่ 955.10 ล้านบาท และในปี 2559 บริษัทมีรายได้ถึง 1,201 ล้านบาท คิดเป็นการเติบโตร้อยละ 25
ด้านผลประกอบการงวด 6 เดือนสิ้นสุดวันที่ 30 มิ.ย.2560 บริษัทมียอดขาย 872.40 ล้านบาท คิดเป็นการร้อยละ 24 เมื่อเทียบกับช่วงเดียวกันเมื่อปีก่อนที่มียอดขาย 702.90 ล้านบาท ขณะที่ในงวดดังกล่าวบริษัทมีกำไรสุทธิ 209 ล้านบาท
ขณะที่ผลประกอบการในไตรมาสที่ 1 และไตรมาสที่ 4 ของทุกปีจะเป็นช่วงที่ยอดขายเติบโตอย่างแข็งแกร่ง เนื่องจากเป็นช่วงของวันหยุดยาว ส่งผลให้มีนักท่องเที่ยวจากประเทศจีน ซึ่งถือเป็นลูกค้าหลักของบริษัทเข้ามาท่องเที่ยวในประเทศไทยอย่างหนาแน่น
อนึ่งบริษัท ดู เดย์ ดรีม จำกัด (มหาชน) เป็นผู้ผลิตและจัดจำหน่ายผลิตภัณฑ์ดูแลและบำรุงผิวภายใต้เครื่องหมายการค้า NAMU LIFE โดยมีชื่อกลุ่มผลิตภัณฑ์ “SNAILWHITE” และหนึ่งในผู้นำในตลาดสกินแคร์ของไทย โดยจะเสนอขายหุ้นให้กับประชาชนครั้งแรก (IPO) จำนวน 76 ล้านหุ้น  (คิดเป็นร้อยละ 24.05 ของจำนวนหุ้นทั้งหมดภายหลัง เสนอขาย IPO) ซึ่งจะเข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรม หมวดธุรกิจ สินค้าอุปโภคบริโภค และของใช้ส่วนตัวและเวชภัณฑ์ โดยมี บริษัทหลักทรัพย์ บัวหลวง จำกัด (มหาชน) เป็นที่ปรึกษาทางการเงิน
 